google/wiki40b huggingface dataset:
אברהם צבי הירש אייזנשטט

ביוגרפיה

נולד לרב יעקב אייזנשטט בביאליסטוק שבאימפריה הרוסית בשנת 1813 (ה'תקע"ג), שהיה מצאצאי רבי מאיר אייזנשטט. נישא בגיל 15 לינטא רייזל, בתו של יהודה ליב הכהן מגרודנה והתגורר עמה בביאליסטוק. אשתו עסקה במסחר וניהלה חנות של מוצרי נייר ומכשירי כתיבה, בעוד שהוא עסק בתורה בבית מדרשו של רבי יחיאל נעכעס עם הרב שמואל הלוי (מחבר הספר "בגדי ישע) והרב גרשון חן טוב (בעל "מנחה חדשה"). לקוחות החנות העיקריים היו מוסדות השלטון בעיר. כעבור כמה שנים כאשר עברו מוסדות השלטון לגרודנה עברו בני הזוג בעקבותיהם, אולם שם לא צלחו עסקיהם ועל מנת לפרנס את משפחתו קיבל הרב אייזנשטט משרת דיינות בעיר במשך מספר שנים. בשנת 1836 (ה'תקצ"ו) נבחר לשמש כרבה של בריסטוביץ שבפלך גרודנה. משם עבר לכהן כרב באוטיאן שבמחוז קובנה.
בניו הם רבי נפתלי מווילנא, ורבי בנימין המכונה "ר' בנימין הצדיק" אשר חידושיו ותשובותיו נאספו לספר "משאת בנימין" בתו מושה היא אמו של לאון רבינוביץ.
נפטר בשנת 1868 (ה'תרכ"ח) בעיר קניגסברג.

חיבוריו

רבי אברהם צבי נטל עליו ללקט פסקי הלכה מתוך ספרות השו"ת ולערכם לפי סדר השולחן ערוך. בהקדמתו לחלק "יורה דעה" הוא מעיד כי עבר על 180 ספרי שו"ת ובספרו הוא מביא את מסקנותיהם בקיצור רב.
את חיבורו על יורה דעה החל בהיותו בגיל שמונה עשרה בעת שבתו בברסטוביץ. הוא סיים את המלאכה לאחר ארבע שנים. עקב גילו הצעיר חשש המחבר להוציא את ספרו ההלכתי, אולם לאחר שנלחם במחלה קשה והיה חשש לחייו גמר בדעתו להדפיס את ספרו על מנת שלא יאבדו הכתבים לאחר מותו.
הספר שנקרא "פתחי תשובה" דן בחלקי השולחן ערוך: יורה דעה, אבן העזר וחושן משפט, לאחר שעל חלק האורח חיים כבר נערך ספר דומה על ידי האחים רבי חיים מרדכי מרגליות ורבי אפרים זלמן מרגליות, בשם "שערי תשובה". לראשונה נדפס הספר בווילנא שנת תקצ"ו (1836), ופעם שנייה בז'יטומיר תרי"ב (1852) עם תיקונים והוספות מאת המחבר בסוגריים מרובעים. מאז נדפס הספר ברוב מהדורות השולחן ערוך.
בנוסף הוציא ספר נחלת צבי על שולחן ערוך יורה דעה וחושן משפט. ספרו על חושן משפט הודפס לצד השולחן ערוך במספר מהדורות.
לודוויג החמישי, דוכס בוואריה

ביוגרפיה

לודוויג נולד במאי 1315 ללודוויג הרביעי, קיסר האימפריה הרומית הקדושה ובאטריצ'ה משוויידניץ, בתם של בולקו הראשון, דוכס שוויידניץ וביאטריקס מברנדנבורג.
בשנת 1323 העניק לו אביו את מרקיזות ברנדנבורג, שאותה ירש בשנת 1320, לאחר שהיינריך השני, מרקיז ברנדנבורג-שטנדאל שהיה האחרון מבית אסקניה בברנדנבורג מת ללא יורשים, והתעלם מטענותיו של רודולף הראשון, דוכס סקסוניה-ויטנברג לזכותו על הירושה. על מנת לחזק את שליטתו בצפון גרמניה, התחתן לודוויג עם מרגרט מדנמרק, בתם של כריסטופר השני, מלך דנמרק ואופמיה מפומרניה, אולם לודוויג נאלץ בשנת 1325 לדכא מרד נגדו בברלין ובקלן. בשנת 1328 פרץ סכסוך בינו לדוכסי פומרניה, וכתוצאה מכך פרצה שנה מאוחר יותר מלחמת פומרניה-ברנדנבורג שנמשכה עד לשנת 1333, ובסיומה ויתר לודוויג על תביעתו בפומרניה.
בשנת 1338 חתם לודוויג על הצהרת רנזה, ובה הכירו הנסיכים הבוחרים בזכויות הקיסר נגד האפיפיור בנדיקטוס השנים עשר. בשנת 1340 מתה אשתו מרגרט מדנמרק, אולם גם לאחר מותה נשאר לודוויג ביחסים טובים עם בית המלוכה הדני, ואף סייע יחד עם יוהאן השלישי, רוזן הולשטיין-פלן לגיסו ולדמר הרביעי, מלך דנמרק לתפוס את השלטון. באותה שנה איחד אביו לודוויג הרביעי, קיסר האימפריה הרומית הקדושה את דוכסות בוואריה מחדש, לאחר מותו של יוהאן הראשון, דוכס בוואריה.
ב-10 בפברואר 1342 התחתן לודוויג עם מרגרטה, רוזנת טירול, בתם של היינריך, מלך בוהמיה ואדליידה מבראונשווייג, ללא שבוטלו נישואיה ליאן ז'ינדריך, מלך בוהמיה. בעקבות כך הטיל האפיפיור קלמנס השישי חרם על לודוויג שנתמך על ידי הבישופים של בריקסן וטרנט, אולם לודוויג נתמך על ידי אביו לודוויג הרביעי, קיסר האימפריה הרומית הקדושה, וויליאם איש אוקאם ומרסיליו מפדובה התאולוגים הפרנציסקנים שהתירו נישואים אזרחים, וכך הצליח לודוויג להשיג שליטה ברוזנות טירול.
לאחר מות אביו בשנת 1347 שלטו לודוויג ואחיו בכל הנחלה במשותף, ובשנת 1349 חולקה בחוזה לנדסברגר דוכסות בוואריה מחדש בין האחים, לבוואריה העליונה ובוואריה התחתונה, ולודוויג יחד עם אחיו לודוויג השישי, דוכס בוואריה ואוטו החמישי, דוכס בוואריה קיבלו את בוואריה העליונה.
בשנת 1347 הדף לודוויג מתקפה של קרל הרביעי, קיסר האימפריה הרומית הקדושה לעבר טירול, ובשנת 1348 פתח במרד נגדו בתמיכת דנמרק ופומרניה. המרד החל לאחר שוולדמאר המתחזה טען שהוא ולדמאר, מרקיז ברנדנבורג-שטנדאל, וזכה לתמיכת קרל הרביעי. המלחמה נמשכה עד לשנת 1350, ובמהלכה איבד לודוויג חלק משטחי ברנדנבורג והרס רב נגרם במדינה.
בדצמבר 1351 מסר לודוויג את מרקיזות ברנדנבורג לאחיו לודוויג השישי, דוכס בוואריה, בתמורה לשליטתו בבוואריה העליונה לבדו. בשנת 1356 הסתכסך לודוויג שוב עם קרל הרביעי, לאחר שבבולת הזהב קבל אחיו לודוויג השישי ומרקיז ברנדנבורג תואר נסיך בוחר, ואילו לודוויג לא קיבל שום מעמד בתהליך הבחירות.
לודוויג שמר על יחסים טובים עם בית הבסבורג, ובשנת 1352 סייע לאלברכט השני, דוכס אוסטריה נגד הקונפדרציה השווייצרית. בשנת 1359 השיא לודוויג את בנו מיינהארד השלישי, רוזן גוריציה-טירול למרגרטה מאוסטריה, בתו של אלברכט השני, דוכס אוסטריה, ומשום כך ביטלו בני בית הבסבורג את הנידוי שהוטל עליו ועל אשתו.
ב-18 בספטמבר 1361 מת לודוויג, ובנו מיינהארד השלישי, רוזן גוריציה-טירול ירש את נחלותיו. כעבור שנתיים מת מיינהארד ללא יורשים, ובעקבות כך ירש שטפן השני, דוכס בוואריה את בוואריה העליונה, ואילו רודולף הרביעי, דוכס אוסטריה ירש את רוזנות טירול.
חתול נמרי כהה

תיאור

אורכו של חתול זה 35–48 ס"מ ומשקלו 0.9-1.6 ק"ג והוא קטן יחסית למשפחתו. הגוף כהה בצבע חלודה ועם חברבורות מטושטשות וכן בעל פסים מעטים על צידי גופו, הזנב כהה יותר משאר הגוף וארוך כפליים. הוא יכול לטפס במהירות על עצים וכן לשחות והוא בעל עיניים בוהקות בצבע ירוק בוהק, האוזניים גדולות והפה קטן.
החתול נפוץ בעיקר באזור יערות דרום הודו וסרי לנקה.
אזורים מרכזיים בהם אפשר להיתקל בהם הם שמורת הטבע יער גיר, שמורת טדובה אנדהרי, שמורת ג'ים קוברט ובשמורת נגזירה.
החתול הוא צייד לילי היכול לצוד על עצים או על הקרקע והוא צד יונקים קטנים שונים, עופות וזוחלים וכן דגים, דוחיים ופרוקי-רגליים גדולים. הטרף ננשך בצווארו או נתפס בטפרים החדים והחתול לוקח את הטרף במהירות אל בין העצים, שם יוכל לאכול את טרפו בלי לחשוש מטורפי גדולים יותר, כמו הטיגריס או הנמר.
החתול מאוים על ידי כריתת היערות וכן עקב ציד לשם הפרווה שלו. בטבע נותרו בערך 10,000 פרטים בטבע ומספרם מדלדל והולך.
חזי כרמל

חזי כרמל (1936 -22 באפריל 2007) היה דיפלומט ועיתונאי ישראלי.
בראשית שנות השישים שירת כרמל כדיפלומט בשגרירויות ישראל בפריז, באבידג'אן, בקינשאסה, בבנגקוק ובטוקיו. היה קונסול ישראל בלוס אנג'לס.
מיד לאחר מלחמת ששת הימים יזמה תנועת העולם הזה-כוח חדש בראשות אורי אבנרי, שייצג אותה בכנסת, את הקמת "הוועד לפדרציה ישראל - פלסתין", שהיה הראשון לקרוא לשתי מדינות לשני העמים. כרמל הצטרף לוועד זה, ביחד עם אחרים ובהם אורי אבנרי, שלום כהן, בועז עברון, נתן ילין מור ואמנון זכרוני. בניגוד לעמדת חוגים אחרים בשמאל שדרשו להחזיר את השטחים שנכבשו במלחמה לירדן, למצרים ולסוריה, צידד הוועד בחלוקת ארץ ישראל לשתי מדינות: מדינת ישראל ומדינה פלסטינית.
מאז שנות השבעים שימש כרמל כפרשן לענייני ישראל והמזרח התיכון בשבועון הצרפתי "ל'אקספרס".
במלחמת יום הכיפורים נלווה כרמל ככתב לכח צנחנים שחצה את תעלת סואץ. כרמל היה אחד מקבוצת עיתונאים (שכללה מלבדו את אורי דן, איתן הבר, אלי תבור, ישעיהו בן פורת, יהונתן גפן ואלי לנדאו) שפרסמו בשנת 1973 את הספר "המחדל", שהיה הספר הראשון שראה אור מיד לאחר מלחמת יום הכיפורים ובו ביקורת על מחדליה ותיאור עז משדות הקרב, על החללים, הנפגעים ואובדן הציוד שהיו בהם. הספר עורר בזמנו הד רב בדעת הקהל.
ב-1979 השתתף בתפקיד קטן בסרט "פרשת וינשל" בביומו של אברהם הפנר.
בשנת 2000 ראיין כרמל את ולדימיר קריוצ'קוב שהיה ראש הק.ג.ב. האחרון. המרואיין ניסה להפריך את הטענה שהושמעה במשפטו של ג'ונתן פולארד כי פגע בביטחון ארצות הברית, משום שהמידע שהעביר לישראל הגיע לידי הק.ג.ב.. כרמל הביע בעקבות הראיון את הסברה כי ה-CIA העלה את הטענה כי המידע שהעביר פולארד לישראל הגיע לידי הרוסים, כדי לחפות על העובדה כי חפרפרת רוסית, בדמותו של אולדריץ' איימס, פעלה באין מפריע בצמרת סוכנות הביון המרכזית וגרמה לארצות הברית נזקים ביטחוניים כבדים.
כרמל היה מיוזמי והוגי לוויין התקשורת הישראלי הראשון, עמוס 1, ביחד עם האלוף במילואים מאיר עמית.
דרו האוסטון

אנדרו ו."דרו" האוסטון (נולד 4 במרץ 1983) הוא יזם אינטרנט אמריקאי ומייסד דרופבוקס, חברה המספקת שירות לגיבוי ואחסון קבצים ברשת. לפי נתוני מגזין פורבס, הונו מוערך ב-1.3 מיליארד דולר.

חייו

דרו האוסטון הוא יליד אקטון, מסצ'וסטס, שנת 1983. סיים תואר במדעי המחשב במכון הטכנולוגי של מסצ'וסטס, MIT, והיה חבר אגודת פאי דלתה טתה. במוסד זה פגש את ארש פרדווסי שלימים יהיה מנהל טכנולוגיות ראשי ושותף בחברת דרופבוקס. עוד לפני הקמת הסטארט אפ שפרסם והעשיר אותו, היה מעורב בפיתוח והקמה של מיזמים אחרים דוגמת bit9 ו-hubspot.

שבחים

דרו האוסטון תואר כאחד מהיזמים המוצלחים ביותר בטרם מלאו להם שלושים על ידי Business Week, ודרופבוקס תואר כהשקעה המוצלחת ביותר של חברת Y Combinator's. דרו אף דורג ברשימת 30 היזמים המובילים בקבוצת הגיל שלו על ידי האתר inc.com, ודרופבוקס כונה אחד מבין 20 הסטארטאפים המוצלחים ביותר של עמק הסיליקון.
ביוני 2013, אוניברסיטת MIT הזמינה את דרו לשאת דברים בפתיחת הטקס השנתי. בנאומו, נתן את העצה הבאה לקהל המאזינים: "אומרים שאתה הממוצע של חמשת האנשים איתם אתה מבלה את רוב זמנך. חישבו על זה לרגע אחד: מי יהיה במעגל זה של חמשת מכריך הקרובים? יש לי בשורות טובות: MIT הוא אחד המקומות הטובים ביותר בעולם למלא מעגל זה. אלמלא באתי לכאן, לא הייתי פוגש את אדם, לא הייתי פוגש את השותף המדהים שלי, ארש, ודרופבוקס לא הייתה נוצרת. דבר אחד שלמדתי הוא שלהקיף את עצמך באנשים מעוררי השראה חשוב בדיוק כמו להיות מוכשר או לעבוד קשה. אתם יכולים לתאר לעצמכם מה היה קורה אם מייקל ג'ורדן לא היה ב-NBA?, אם מעגל חמשת החברים שלו היו סתם אנשים מאיטליה? מעגל חבריך דוחף אותך להיות טוב יותר, בדיוק כפי שאדם דחף אותי."
ועדת התעופה הבין-מדינתית

היסטוריה

הוועדה הוקמה ב-30 בדצמבר 1991 כאשר 12 מדינות, מתוך 15 הרפובליקות הסובייטיות לשעבר, חתמו על הסכם משותף להסדרת פעילות הוועדה כמפקחת על התעופה האזרחית. בהמשך גאורגיה פרשה מהוועדה.
בהתאם לתקנון, הוועדה פועלת לפי הנחיות ותקנים הארגון הבינלאומי לתעופה אזרחית. 
באפריל 2010 נדרשה הוועדה לחקור את התרסקות מטוסו של נשיא פולין לך קצ'ינסקי ובינואר 2011 הוועדה פרסמה את ממצאי חקירתה וטענה כי הפולניים חשו לחץ כלשהו לנחות למרות שהתנאים לא אפשרו זאת, תוך שהכוונה היא כי הנשיא קצ'ינסקי לחץ על הטייסים לנחות.

ביקורת

בצמוד לוועדה פועלים ברוסיה גופים נוספים בתחום חקירת תאונות אוויריות כמו מכון המחקר המדעי הממלכתי לתעופה אזרחית (Государственный НИИ гражданской авиации, ГосНИИ ГА) שהוא הארגון הבכיר ביותר ברוסיה לחקר התעופה האזרחית והוא קיים עוד משנת 1930 והסוכנות הפדרלית לתחבורת אוויר של משרד התחבורה הרוסי, שני ארגונים אלה נוטים להתעמת עם נציגי הוועדה באשר למהימנות חקירותיהם בנושאי אסונות התעופה.
בנובמבר 2015 ממשלת רוסיה החליטה על פי הנחיה מספר 1283 כי תפקידי וסמכויות רישוי ורישום כלי טיס ונמלי תעופה יועברו לידי הסוכנות הפדרלית לתחבורת אוויר ומשרד התחבורה הרוסי.
ביולי 2016 ממשלת רוסיה הצהירה כי בכוונתה לפרק את הארגון ולפזר את סמכויותיו לארגונים אחרים. סגן ראש ממשלת רוסיה ארקדי דבורקוביץ' הנחה את הממשלה להתחיל בהעברת הסמכויות. את תפקידי חקירת תאונות אוויריות ייטול המרכז לחקירת תאונות אוויריות של משרד ההגנה הרוסי (Центр обеспечения расследования авиапроисшествий при Минобороны РФ) והשירות לבטיחות התעופה של משרד ההגנה (Служба безопасности полётов авиации МО РФ). באוגוסט 2017 שוב הועלו דיונים לפירוק הוועדה והחלפתה בארגון ממשלתי רוסי מקביל לארגון NTSB האמריקאי.
טרנס מקיואן

ילדות, נעורים וראשית קריירה

מקיואן נולד ב-1929 באונטריו שבקנדה ונפטר ב-14 בספטמבר 1998 בהונולולו. בשנות גידולו באזור מונטריאול למד להכיר ולאהוב אופרה מגיל צעיר. הוא האזין לשידורים מן המטרופוליטן אופרה ובגיל 14 נסע בחופשת החורף לניו יורק לשמוע כמה מן האופרות האהובות עליו. בין השאר שמע את בידו סייאו ואת יוסי ביירלינג בריגולטו. כזמרת, נשארה סייאו מושא להתלהבות שלא פגה מצדו, בייחוד אחרי שראה אותה בתפקיד מאנון במונטריאול.
תשוקתו לאופרה בכלל הובילה אותו לביקור בבית האופרה המלכותית, קובנט גארדן בלונדון ולמשרה בשכר נמוך בחברת ההקלטות דקה בעיר זו. הוא קודם בעבודתו במהלך שנות ה-50 ובשנת 1959 הגיע לניו יורק. במשך 20 השנים הבאות קידם את "לונדון רקורדס", המחלקה הקלאסית של דקה, לחברת ההקלטות החשובה ביותר בארצות הברית. אדלר מן האופרה של סן פרנסיסקו פנה אליו והציע לו את משרת המנהל ומקיואן עבר לשם בשנת 1980 והשתקע כל כולו בלימוד מלאכת הניהול של להקת אופרה. מינואר 1982 ניהל מקיואן את האופרה של סן פרנסיסקו.
לאור מיומנותו והרקע שלו בהבנת הקול האנושי ונפלאותיו, גישתו בשנים הראשונות שלו באופרה הייתה רחוקה מן הצד התיאטרלי והתמקדה יותר בזמרים. מחזור הטבעת שלו, שהחל בעונת הקיץ של 1983 ובסתיו 1984, והוצג בשלמותו ביוני 1985, היה דוגמה מאירת-עיניים לקדימויות שלו, שהתמקדו בשכירת הזמרים הטובים ביותר בעולם.
בתגובה לאקלים הכלכלי של אותן שנים, הקים מקיואן את "מרכז האופרה של סן פרנסיסקו" כדי לפקח על תפעולן וניהולן המאוחד של תוכניות החינוך וההכשרה הרבות המסונפות לאופרה. בין הצלחותיו בתחום זה הייתה המצו-סופרן דולורה זג'יק מנבדה. הליווי הצמוד שהעניק לה בכל שלבי ההכשרה הכין אותה לתפקיד אזוצ'נה, שאותו ביצעה בעונת הקיץ 1986 בהצלחה רבה.
בעונת הסתיו 1983 צורפו להצגות השחרית של לה טרוויאטה לתלמידים ולמשפחה כתוביות, שהיו תרגום לאנגלית של הלברית והוקרנו מעל הבמה במקביל להתרחשויות שעליה. ההתלהבות שבה התקבל החידוש הניעה את הלהקה לצרף אותו לעוד ועוד הפקות בעונות הבאות. כתוביות מלוות כיום את כל הפקות האופרה של סן פרנסיסקו, שאף משכירה את הכתוביות שלה ללהקות אופרה אחרות ברחבי העולם.
ב-8 בפברואר 1988 הודיע מקיואן על פרישתו. למחרת הלך מורו ומדריכו, קורט הרברט אדלר, לעולמו.
טרנס מקיואן מת בהונולולו, הוואי בגיל 69.
רכס האסקל

גילוי הרכס

הרכס מופה לראשונה על ידי משלחת החקר של אוניברסיטת ויקטוריה מוולינגטון שבניו זילנד.
המשלחת חקרה את אנטארקטיקה בעונת המחקר 1963–1962.

מקור השם

הרכס נקרא על שמו של ט. ר. האסקל (T.R. Haskell), חבר משלחת החקר של אוניברסיטת ויקטוריה.

לקריאה נוספת

• Gunter Faure, Teresa M. Mensing, The Transantarctic Mountains: Rocks, Ice, Meteorites and Water, P 298
גפן רקורדס

היסטוריה

גפן רקורדס הוקמה בשנת 1980 על ידי דייוויד גפן, איש עסקים ונדבן יהודי. האמנית הראשונה שהוחתמה בחברה הייתה כוכבת הדיסקו, דונה סאמר, שאלבום הזהב, "The Wanderer", היה התקליט הראשון שהוציאה החברה. מעט מאוחר יותר באותה שנה החברה הוציאה את האלבום המשותף של ג'ון לנון ואשתו יוקו אונו, "Double Fantasy". זה היה התקליט הראשון של לנון מאז שנת 1975 וגם האחרון שיצא בעודו בחיים, מכיוון שזמן קצר לאחר שהתקליט יצא נרצח לנון בפתח ביתו בניו יורק.
במהלך שנות ה-80 הוחתמו בגפן רקורדס אמנים ולהקות כמו קיילי מינוג, אלטון ג'ון, שר, ג'וני מיטשל, ניל יאנג, פיטר גבריאל, אירוסמית', Guns N' Roses ועוד.
החברה מחתימה גם נגנים צעירים כמו למשל Yungblud.
קשחת חוליות

קשחת חוליות צווארית

קשחת חוליות צווארית (בלעז: Cervical spondylosis) מתגלה באוכלוסייה בשיעורים גדלים ככל שעולה גיל הנבדקים ובגברים יותר מבנשים. שיעורי הימצאות של קשחת חוליות שאובחנה ברנטגן גדלים משלושה עשר אחוזים בגברים בעשור השלישי לחייהם ועד ל-100 אחוזים בגברים לאחר גיל 70, ומחמישה אחוזים בנשים בעשור הרביעי ועד ל-96 אחוזים בנשים לאחר גיל 70. בסך הכל בכשבעים אחוזים מהאוכלוסייה שעברה את גיל 40 קיימים שינויים ניווניים בעמוד השדרה, ושינויים אלו חמורים יותר בגברים.
רוב המקרים הקלינים של קשחת חוליות הם עקב קשחת חוליות צווארית. הבדל משמעותי בין חוליות הצוואר לחוליות המותניות הוא חוט השדרה העובר בתעלת השדרה של החוליות הצוואריות וקצהו התחתון באזור החוליה המותנית הראשונה או השנייה, כך שהוא נעדר מתעלת השדרה של רוב החוליות המותניות. אוסטיאופיטים בחלק אחורי של גוף חוליה צווארית עשויים לבלוט לתוך תעלת השדרה ולהפעיל עומסים מכניים על חוט השדרה באופן קבוע או בזמן תנועת צוואר ואף לפגוע באספקת הדם של חוט השדרה. קשחת חוליות צווארית עם פתולוגיה של חוט השדרה מכונה בלעז Cervical spondylosis with myelopathy.

סימנים ותסמינים/אבחון

פרק זה לוקה בחסר. אנא תרמו לוויקיפדיה והשלימו אותו.

טיפול

פרק זה לוקה בחסר. אנא תרמו לוויקיפדיה והשלימו אותו.

קשחת חוליות מותנית

קשחת חוליות מותנית (בלעז: Lumbar spondylosis) נפוצה יותר לאחר גיל 40 באנשים הסובלים ממשקל יתר וקשורה לתעסוקה המחמירה את ההפרעה.
התסמינים כוללים בעיקר כאב גב תחתון ונוקשות. הכאב עשוי להופיע גם בעכוז ובמפשעה. התסמינים מחמירים לאורך היום אך לעיתים חמורים יותר לאחר שנת לילה ומוקלים תוך כדי פעילות.
הטיפול המוצע לקשחת חוליות מותנית הוא הנעה פסיבית של עמוד השדרה ותרגילי חיזוק איזומטרים של שרירי הגב והבטן. בנוסף מוצעת דיאטת הרזיה לאנשים הסובלים מעודף משקל. במקרים הכוללים שינויים חמורים במפרקים הפאצטלים מוצע להשתמש בתרופות מדכאות דלקת. תהליך ניתוחי נחשב לבחירה גרועה בשל הסבירות הגבוהה למספר גדול של מפרקים מעורבים ובשל גילם המתקדם של החולים.
אלי אסקוזידו

ביוגרפיה

אלי אסקוזידו נולד בכפר מימון בשנת 1957, להוריו אברהם ופנינה אסקוזידו - עולים ממצרים. את השירות הצבאי עשה בנח"ל בגדוד 932, השתחרר בדרגת סרן. משרת במיל' 80 יום בשנה בתפקיד סמח"ט.  
אסקוזידו נשוי לעליזה, אב לארבעה וסב לנכדים. מתגורר במושב בני רא"ם.

קריירה פוליטית

בשנת 1991 החל אסקוזידו בפעילות ציבורית עם בחירתו ליו"ר ועד מושב בני רא"ם וכיהן בתפקיד זה במשך שמונה שנים. בשנים אלה יזם את שכונת ההרחבה של המושב. החל משנת 1999 אלי אסקוזידו מכהן כראש מועצה אזורית נחל שורק. 
במהלך ארבע הקדנציות קידם אסקוזידו יוזמות ופרויקטים לשיפור והעלאת רמת החיים במועצה שבראשותו. ביניהם כאלו הנועדים להעלות את רמת החינוך במועצה, פרויקטים למען איכות הסביבה, יוזמות להטעמת ערכים לניהול אורח חיים בריא ופרויקטים של פיתוח ובנייה בשטחי המועצה.

תפקידים נוספים

בנוסף לתפקידו כראש המועצה, החל משנת 1999 אסקוזידו משמש כחבר בהנהלת מרכז המועצות האזוריות. החל משנת 2000 הוא עומד בראש עמותת כביש חוצה ישראל ומאז שנת 2006 חבר בוועדה לתשתיות לאומיות (ות"ל). החל משנת 2005 שימש כגזבר לאיגוד ערים לאיכות הסביבה חבל יבנה-אשדוד. בין השנים  2009 – 2015  כיהן בתפקיד יו"ר רשות הניקוז שורק-לכיש, המאגדת בתוכה 29 רשויות מקומיות. בשנת 2010 חבר בוועדת הרישוי של נתב"ג. משנת 2012 חבר בדירקטוריון של החברה למשק וכלכלה. בשנת 2014 מונה לחבר במועצת גנים לאומיים ושמורות טבע של הכפופה למשרד להגנת הסביבה. 
משנת 2000 ובמשך כעשור יזם, ארגן וביצע את צעדת "ההתיישבות העובדת מצדיעה לירושלים" שהתקיימה יום לפני יום ירושלים. הרעיון היה להביא עשרות אלפים מתושבי ההתיישבות העובדת ילדים, נוער ומבוגרים לכבודה של ירושלים עם מיצגים ניידים, טרקטורים וציוד חקלאי ישן. באירוע זה הועלו סלסלות "ביכורים" לישיבת הממשלה שהתקיימה באותו היום. 
החל משנת 2014 החל לארגן את צעדת 'מתחברים לירושלים' יחד עם רם שמואלי מארגון "מתחברים". הצעדה מתקיימת בחוה"מ סוכות במשך יומיים ומותאמת לכל המשפחה, לקבוצות ויחידים, נוער ומבוגרים.

עמדות מדיניות

אסקוזידו לא מרבה להתראיין ולא מפרסם את דעותיו המדיניות. כאיש הציונות הדתית הוא משויך לסקטור הימני במפה הפוליטית. נחשב כמקורב וידיד אישי של ראש הממשלה בנימין נתניהו, שגם תמך בו בבחירות הראשונות לתפקיד ראש המועצה. בפועל, אסקוזידו מתמודד מטעם עצמו ואינו משתייך למפלגה כזו או אחרת.
ידוע כתומך בישיבות ומוסדות חינוך תורניים, ומסור ביותר לאלו שבתחומי המועצה.

פרסים וציוני דרך

אסקוזידו זכה למספר פרסים עבור פועלו הציבורי. במסגרת כנס ירושלים ה-11 של עיתון בשבע, הוענק לו פרס ירושלים על פועלו בהצעדת יישובי המועצה לאתגרי המחר תוך שילובן של אוכלוסיות ותיקות, אוכלוסיית המפונים מגוש קטיף ותושבים חדשים. 
משנת 2000 מדי שנה מקבל את פרס שר הפנים לניהול כספי תקין, המוענק לרשויות מצטיינות.
סוכנות החקירות הפדרלית (מקסיקו)

היסטוריה

סוכנות החקירות הפדרלית היא יורשת המשטרה המשפטית הפדרלית (ספרדית: PJF, Policia Judicial Federal) - כוח משטרה פדרלי שהיה בעצם סוכנות שביצעה את צווי התובע הכללי המקסיקני. ב-1990 הארגון פעל כמשרד תיאום במאבק נגד הסחר בסמים. ב-2002 הסוכנות פורקה והוחלפה על ידי סוכנות החקירות הפדרלית, בשל בעיות שחיתות.
ב-2009 הארגון פורק ואת מקומו כזרוע חקירות עיקרית של משרד התובע הכללי המקסיקני נטלה המשטרה הפדרלית המיניסטריאלית.

שחיתות

מזכיר ביטחון הציבור המקסיקני, חנארו גרסיה לונה, קיווה לערוך רפורמה מקיפה בזרועות האכיפה הפדרליות במקסיקו, אך הוא נחל כישלון חרוץ בכך. רבים האמינו שסוכנים בכירים בסוכנות עבדו עבור קרטל סינלואה, ואף משרד התובע הכללי המקסיקני אישר זאת בדיווח שמסר בדצמבר 2005, עת הודה שאחד מכל חמישה פרקליטים נמצא תחת חקירה בחשד למעורבות פלילית, כאשר 1,500 מתוך 7,000 סוכני סוכנות החקירות הפדרלית היו בחקירה בחשד למעורבות בפעילות פלילית ענפה. 457 מהם הועמדו לדין.
בנובמבר 2008, נעצר רודולפו דה לה חוארדיה גרסיה, הבכיר השני בחשיבותו בסוכנות בשנים 2003–2005, בעקבות חקירה שהעלתה שהוא מסר מידע חסוי לקרטל סינלואה תמורת תשלומים חודשיים.
אדוניה

אֲדֹנִיָּה (או אֲדֹנִיָּהוּ), דמות מקראית, בנו הרביעי של דוד המלך, מאשתו חגית. נולד בעת שאביו מלך בחברון, והבא בתור בסדר הירושה לאחר אמנון, כלאב ואבשלום. כמוהו כאבשלום היה אדוניה יפה תואר ושאפתן. הודח מכס המלוכה והוצא להורג מאוחר יותר בפקודת שלמה. פרשת הדחתו והוצאתו להורג מתוארת בתחילת ספר מלכים.

דמותו במדרש

"אדניה מה שביקש לא ניתן לו, ומה שבידו ניטל ממנו". בראשית רבה.
מדרש קהלת רבה מציג את פסק דינו של אדוניה בידי שלמה על דרך האגדה: "אמר שלמה: 'טוב כעס משחוק' (קוהלת ז', ג') - אילו כעס אבא על אדוניהו קימעא, טוב היה לו משחוק ששחקה עליו מידת הדין."
שלדת רכב

שלדת רכב (באנגלית: Chassis, כינוי עממי: "שאסי"), השלדה היא המבנה התומך של החלקים השונים המרכיבים מכונות לסוגיהן כולל כלי רכב. השלדה מהווה מרכיב חיוני לכל אמצעי תחבורה.
השלדה מורכבת משלדת בסיס הנמצאת בגחון הרכב ואליה מתחברים מכלולי הרכב השונים כגון הגלגלים, המנוע ותיבת ההילוכים. על שלדה זו מותקנת שלדת המרכב, או שלדת גוף הרכב, שהיא מעין קונכייה מרכזית מפלדה העוטפת את תא הנוסעים.
מבנה הפלדה הבסיסי של שלדת הבסיס מורכב משתי קורות אורך ומספר קורות רוחב. 
על השלדה של אמצעי התחבורה חייב להיות חרוט מספר זיהוי ספציפי, אשר חייב לציית לחוקים מסוימים, כדי לזהות את המקור, היישום והמאפיינים של הרכב (בישראל: מספר שלדה). 
המילה "שאסי" הגיעה מהשפה הצרפתית בה המילה "CHASSIS" היא תרגום לביטוי שלדת רכב.

שלדת רכב

השלדה (קרויה גם: "בסיס הרכב", "מסגרת השלד") היא מסגרת של אובייקט מלאכותי, התומך את כלוב הנוסעים. דוגמה לשלדה היא מסגרת רכב, החלק התחתון של רכב מנועי, שעליו מותקן גוף הרכב, ובנוסף מכלולים נוספים: מנוע, דיפרנציאל, המתלים, הילוכים, גלגלים ולעיתים אפילו המושב של הנהג (סוגי משאיות וטרקטורים).
גוף תחתון אשר בדרך כלל אינו הכרחי ליושר המבנה, בנוי על השלדה כדי להשלים את מבנה הרכב. 
מארז המכונית יהיה שונה עבור כלי רכב מסחריים בגלל עומסים כבדים ושימוש קבוע בעבודה.
מעבר לתפקיד השלד המרכזי יש לשלדה תפקיד בטיחותי חשוב בהגנה על תא הנוסעים במקרה תאונה או התהפכות – ספיגת המכה והאנרגיה והפחתת עוצמת המעיכה. 
חבלה בשאסי כתוצאה מתאונה עלולה לעוות את המכונית ולהוציא את המכונית מהאיזון המקורי והמדויק שלה - וזה כמובן עלול לגרום לפגיעה ביציבות ובהתנהגות הכביש, לשחיקת צמיגים לא אחידה ולבעיות נוספות.
מכלול החומרים (או חלק מהם) מהם בנויה "שלדת רכב": פלדה, אלומיניום, יצקת, פלסטיק. בדגמי מכוניות מרוץ תוספות של: פחמן, ("Elektron alloy") , טיטניום.
חוואר הלשון

חוואר הלשון (Lissan Marl) הוא סלע משקע הנוצר בסביבת היווצרות ימית. סלע זה אופייני לחצי האי של ים המלח – לשון ים המלח - שריד של ימת הלשון, ומכאן נגזר שמו, והוא מצוי גם באזור הערבה הצפונית.
נתוני אוויר

נתוני אוויר (באנגלית: Air Data) בתעופה הם נתונים הנמדדים על ידי מערכות הפיטו והסטטי של כלי טיס ומקנים למערכות וצוות האוויר מידע על תנאי הטיסה של המטוס.
נתוני אוויר בסיסיים נמדדים ישירות על ידי מדידת לחץ (מערכות פיטו וסטטי) או על ידי מדידת זווית (משדרי זווית התקפה למיניהם). הנתונים הנכללים בקטגוריה זאת הם מהירות אווירית מכשירית, גובה ברומטרי, קצב נסיקה/הנמכה, קצב החלקה וזווית התקפה.
קטגוריה נוספת של נתוני אוויר, הם נתוני אוויר מחושבים, אלה משתמשים במכשירים מכניים או אלקטרוניים המשלבים מספר נתוני אוויר בסיסיים בשביל לספק נתונים נוספים. נתונים הנכללים בקטגוריה זאת הם מספר מאך, מהירות אווירית מתוקנת, מהירות אווירית אמיתית, מהירות אווירית מושווית, זווית התקפה מחושבת, זווית וקצב החלקה וכדומה. מערכות הללו עושות גם שימוש בחיישני טמפרטורה חיצונית לחישובים שלהם.
נתוני אוויר הם קריטיים מערכות בקרת טיסה אוטומטיות ככלל ומערכות טוס-על-חוט בפרט שכן אלה נכנסים ישירות לחוגי הבקרה של המערכות וקובעות ערכים שונים המשפיעים על חישובים ועל ידי כך ישירות על התנהגות ותגובת המערכת וכלי הטיס. הם גם קריטיים לצוותי האוויר, שכן הם מוצגים במחווני הטיסה ושמשים כנתונים בסיסיים עליהם מסתמכים אנשי הצוות לביצוע תמרונים, לניווט והערכת מצב. שגיאות בנתונים אלה הנגרמות מבעיית המכשיר, צוות האוויר או צוותי קרקע הן לרוב הרות אסון.
הפרס הישראלי לביקורת התקשורת ע"ש אברמוביץ'

על הפרס

הפרס נוסד בשנת 2000. מייסד הפרס, ח"כ יובל שטייניץ, אמר שייסד את הפרס "לאחר שחש כי העיתונות מבקרת את כל העולם מלבד את עצמה, וכי היא סובלת מהטיה לשמאל". שטייניץ הסביר כי "בתקופה ההיא, כשהיו שמים אותי באולפן טלוויזיה מול אברום בורג או אופיר פינס, היה ברור למי מתייחסים בכבוד ולמי לא".
הפרס הוענק לאחרונה ב-2015 ומאז איננו פעיל.